Forslag til Rådets afgørelse om indførelse af et EF-handlingsprogram for civilbeskyttelse (95/C 142/13) (Tekst af betydning for EØS) KOM(95) 155 endelig udg. - 95/0098(CNS)

(Forelagt af Kommissionen den 3. maj 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

Fællesskabets indsats på dette område siden 1985 har gjort det muligt gradvis at iværksætte et samarbejde mellem medlemsstaterne, og de resolutioner, der er blevet vedtaget siden 1987 (1), udgør grundlaget for dette samarbejde;

EF-samarbejdet inden for civilbeskyttelse (herunder miljøkatastrofer) bidrager til at virkeliggøre traktatens målsætninger, bl.a. ved at fremme solidariteten mellem medlemsstaterne samt ved at deltage i miljøbeskyttelse og -bevaring; for at nå disse mål opfordrer traktatens artikel 3, litra t), Fællesskabet til at indføre foranstaltninger på civilbeskyttelsesområdet;

det er i EF-programmet for politik og handling i forbindelse med miljøet og bæredygtig udvikling (2) desuden blevet nævnt, at civilbeskyttelse og økologiske katastrofer er et område, som Fællesskabet skal tillægge større betydning, og at dette program kræver, at de iværksatte foranstaltninger tager hensyn til den videnskabelige forskning og teknologiske udvikling;

iværksættelse af et program for fællesskabsforanstaltninger vil bidrage til på en mere effektiv måde at udvikle samarbejdet på dette område, og et sådant program skal tage udgangspunkt i den høstede erfaring på dette område;

foranstaltninger med henblik på forberedelse af de ansvarlige for og de involverede i civilbeskyttelse og miljøkatastrofer i medlemsstaterne er vigtige for at forbedre beredskabet;

det er ligeledes vigtigt at iværksætte foranstaltninger med henblik på at øge de europæiske borgeres selvbeskyttelse;

et rådgivende udvalg for civilbeskyttelse vil bistå Kommissionen i forvaltningen af handlingsprogrammet; Kommissionen kan ligeledes konsultere dette udvalg i andre civilbeskyttelsesspørgsmål;

i overensstemmelse med nærhedsprincippet supplerer fællesskabssamarbejdet de nationale politikker for civilbeskyttelse og miljøkatastrofer for at øge effektiviteten heraf, og den gensidige udveksling af erfaringer og gensidig bistand vil bidrage til at begrænse tab af menneskeliv og økonomiske og miljømæssige skader overalt i Fællesskabet;

traktaten indeholder, for vedtagelse af denne afgørelse, ikke anden hjemmel end artikel 235 -

TRUFFET FØLGENDE AFGØRELSE:

Artikel 1

Der oprettes et program for fællesskabsforanstaltninger inden for civilbeskyttelse, herunder miljøkatastrofer. Foranstaltninger under programmet samt de nærmere bestemmelser for ydelse af finansiel støtte fra Fællesskabet er anført i bilaget.

Artikel 2

Kommissionen inværksætter handlingsprogrammet. Den kan med henblik på programmets gennemførelse fastsætte andre foranstaltninger end dem, der er anført i bilaget, når der er behov for yderligere punktforanstaltninger. Disse yderligere foranstaltninger vurderes i forhold til de opstillede prioriteter og de finansielle midler, der er til rådighed.

Artikel 3

1. Hver særforanstaltning, der iværksættes i forbindelse med handlingsprogrammet, skal sigte mod at støtte, ledsage og supplere den indsats, der gøres i medlemsstaterne for civilbeskyttelse.

2. Valget af foranstaltninger baseres navnlig på følgende kriterier:

a) bidrag til at forbedre forberedelsen af de involverede i civilbeskyttelsen i medlemsstaterne for at øge deres interventionsmuligheder

b) bidrag til forbedring af interventionsteknikker og -metoder: pilotprojekter

c) bidrag til oplysning, uddannelse og bevidstgørelse af borgerne for at øge deres selvbeskyttelse.

3. Hver særforanstaltning gennemføres i nært samarbejde med de berørte nationale, regionale eller lokale myndigheder.

4. Hver foranstaltning tager hensyn til resultaterne af Fællesskabets og medlemsstaternes forskning på relevante områder.

5. Kommissionen og medlemsstaterne tilskynder til, at dette program og handlingsprogrammet til gennemførelse af en politik for erhvervsuddannelse i Det Europæiske Fællesskab i praksis supplerer hinanden.

Artikel 4

Til programmets iværksættelse bistås Kommissionen af et rådgivende udvalg for civilbeskyttelse, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Kommissionen kan desuden konsultere det rådgivende udvalg for civilbeskyttelse i alle andre civilbeskyttelsesspørgsmål.

Artikel 5

Kommissionen foretager hvert tredje år en vurdering af gennemførelsen af handlingsprogrammet og informerer det i artikel 4 omhandlede udvalg herom.

(1) EFT nr. C 176 af 4. 7. 1987, s. 1

EFT nr. C 44 af 23. 2. 1989, s. 3

EFT nr. C 315 af 14. 12. 1990, s. 1

EFT nr. C 315 af 14. 12. 1990, s. 3

EFT nr. C 198 af 27. 7. 1991, s. 1

EFT nr. C 313 af 10. 11. 1994, s. 1

(2) EFT nr. C 138 af 17. 5. 1993, s. 5.

BILAG (1)

>TABELPOSITION>

(1) Forskning og teknologisk udvikling omfattes ikke af de foranstaltninger, der foretages under dette program.